ועדת הפנים והגנת הסביבה, כנסת 20, פרוטוקול מספר 160, 2016-03-21 10:35

דוד אמסלם: בוקר טוב.

דוד אמסלם: היות שהיה פה דיון, עיכבתי את הסיפור בגלל שהייתה פה בקשה מ"מקורות".

דוד אמסלם: אנחנו ביקשנו מ"מקורות" לסגור את כל התהליך בשנתיים.

דוד אמסלם: מיד אחרי שהסתיים הדיון הקודם והתפזרנו, הם אמרו שהם צריכים עוד שנה לפחות, כי יש רשויות שיש בהן בעיות של רישיונות כאלה ואחרים.

דוד אמסלם: אמרתי שאני לא רואה בזה דבר מהותי.

דוד אמסלם: אבל כרגע, כדי שאנחנו נצביע על זה, אנחנו צריכים לקבל את הרביזיה.

דוד אמסלם: משרד הבריאות, מה העמדה שלכם, לפתוח את הדיון?

<איתמר גרוטו: לא.

דוד אמסלם: לכן אני כרגע לא יכול לקבל את הטכני, למרות שאני מסכים אתכם.

דוד אמסלם: אני לא רוצה לפתוח חזרה את הדיון, ולכן נראה לאחר מכן איך אנחנו מתגברים על זה.

<סיון גליקמן גבעוני: אני מהלשכה המשפטית של "מקורות".

<סיון גליקמן גבעוני: אדגיש ואציין, שהנוסח שהוגש על-ידי משרד הבריאות הוא כפי שאנחנו מבקשים כעת.

<סיון גליקמן גבעוני: זה נושא טכני לחלוטין.

<סיון גליקמן גבעוני: הוועדה בפעם הקודמת שינתה את זה, על אף הנוסח שהוסכם עם משרד הבריאות והוגש כאן לוועדה.

<סיון גליקמן גבעוני: ברגע האחרון זה שונה, בניגוד להסכמה עם משרד הבריאות.

דוד אמסלם: הכול נכון, אבל אנחנו כרגע נמצאים בנקודה הזאת.

דוד אמסלם: לכן אני כרגע לא יכול לפתוח.

דוד אמסלם: אחרי זה נשב ביחד אתכם, עם משרד הבריאות, ונטכס עצה איך אנחנו מקדמים את זה.

דוד אמסלם: אני מקווה שבמסגרת השנתיים יהיה בסדר.

דוד אמסלם: אם לא, נראה מה עושים.

<סיון גליקמן גבעוני: אנחנו מתריעים מראש שבזה אנחנו לא נעמוד.

דוד אמסלם: מאה אחוז.

דוד אמסלם: תודה רבה.

דוד אמסלם: אני מביא כרגע את ההצבעה על הרביזיה.

יעל גרמן: אני הגשתי את הרביזיה.

יעל גרמן: אני צריכה להציג אותה.

דוד אמסלם: בבקשה.

יעל גרמן: אני רוצה להעלות שוב ולהוסיף נימוק נוסף.

יעל גרמן: ראשית, אני חושבת שלמדינה אין רשות להכריח את כל הציבור לצרוך חומר שיש עליו ערעורים והרהורים.

יעל גרמן: יכול להיות שיש כאלה שחושבים שהוא טוב, אבל יש עדיין כאלה שחושבים שהוא עלול לפגוע – בין אם הוא עלול לפגוע בשיניים בצורה אסתטית, בין אם הוא עלול לפגוע בשלד, בעצמות, ובין אם הוא עלול לפגוע ב-IQ על-פי אותם מחקרים שנעשו ב-2012 וב-2013 בסין.

יעל גרמן: בכל מקרה, יש כאן ויכוח על ההשפעות של החומר הזה, ולא יכול להיות שמדינת ישראל תכריח את כלל הציבור לצרוך מים שהיא לא יכולה לשתות אותם.

דוד אמסלם: חברת הכנסת גרמן, דנו על זה.

דוד אמסלם: בואי תני נימוק שלא שמענו.

יעל גרמן: אוסיף עוד נימוק אחד, זה הנימוק העקרוני ומבחינתי גם האידיאולוגי.

דוד אמסלם: תשכנעי אותנו.

יעל גרמן: מדינת ישראל עומדת לשים רמה קבועה בתוך המים.

יעל גרמן: היא עומדת לשים 0.7 מ"ג לליטר מים.

יעל גרמן: אבל ברור לכולם שכאשר אנחנו באים לתת תרופה, כל תרופה, אנחנו מתייחסים למשקלו של אדם.

יעל גרמן: אין תינוק בן שנה מקבל כמות של אנטיביוטיקה כבן-אדם בן 40 או 45 ששוקל 80-50 ולפעמים אף יותר מזה.

יעל גרמן: זה רק ברור ומובן מאליו שכאשר אנחנו שמים את אותה כמות של מים, והתינוק שנותנים לו תמ"ל – תרכובות מלאכותיות לתינוקות – מה שאנחנו קוראים מטרנה וכו', ברור שאם ניתן לו מטרנה עם מי ברז, תהיה לו בדם רמת פלואור מאוד מאוד גבוהה.

יעל גרמן: אין שום יכולת לפקח על הרמה הזאת.

יעל גרמן: כמו שגם אין יכולת לפקח על הרגלי השתייה שלנו.

יעל גרמן: אני שותה שש כוסות ביום, אני מכירה אנשים ששותים 20 כוסות ביום.

יעל גרמן: הרי ברור שמי ששותה 20 כוסות ביום, תהיה לו רמת פלואור פי שלושה ממי ששותה שש כוסות.

יעל גרמן: לכן להערכתי ברגע שישנם מחקרים שמראים שרמה גבוהה של פלואור עלולה לגרום נזק כזה או אחר, וברגע שהמדינה לא יכולה לפקח, כמו שהיא יכולה לפקח על מינון של תרופה, זו בעיה.

יעל גרמן: כאשר אנחנו נותנים תרופה, אנחנו מפקחים.

יעל גרמן: נותנים לאחד אנטיביוטיקה ברמה כזאת ולאחר ברמה אחרת.

יעל גרמן: אבל על הפלואור אי-אפשר לפקח.

יעל גרמן: אנחנו עלולים – אני מאוד זהירה, אני לא מפחידה ולא מדברת על קונספירציות, אני מדברת על משהו מאוד ריאלי – המדינה עלולה בהחלטה הזאת לגרום לכך שיהיו אנשים שייפגעו מהפלואור.

יעל גרמן: שלא לדבר על כך שישנם כאלה שאסור להם בכלל לקבל פלואור, כמו נשים בהיריון, כמו אנשים שחולים בבלוטת התריס, ואז מה עשינו?

יעל גרמן: אנחנו מביאים לידי כך שאוכלוסייה שלמה תצטרך לקנות מים מינרליים, גם לבשל בה וגם לשתות אותה, ואנחנו מדברים על להקטין פערים?

יעל גרמן: התקנה הזאת תגדיל פערים, כי היא תגרום לכך שמי שיש לו כסף יקנה מים מינרליים וייתן לתינוק שלו תמ"ל במים מינרליים.

יעל גרמן: אבל מי שאין לו כסף יצטרך להשתמש במי הברז.

יעל גרמן: הטענה האחרונה שלי, שבגלל כל מה שכרגע אמרתי, הציבור יאבד את האמון במי השתייה שלו, וזה לא פחות חמור משני הנימוקים הקודמים.

דוד אמסלם: תודה רבה.

דוד אמסלם: חבר הכנסת זוהיר בהלול, בבקשה.

זוהיר בהלול: למרות שאני עדיין מתבצר בדעתי הקודמת, והיא לצדד בהצעת החוק, אני עדיין רוצה שתירשם מחאתי על כך שאנחנו נאלצים לעתים, חברי הכנסת כאן בבניין החשוב הזה, להצביע בעל כורחנו בעניינים שאנחנו משתלבים אתם על-פי צורכי האוכלוסייה, אבל אנחנו איננו מוסמכים ברמה המקצועית הגבוהה לקבוע בעניינים האלה.

זוהיר בהלול: לכן בשבוע שעבר, כאשר דנו בעניין הזה, הצעתי, אולי בבדיחות הדעת, אולי בציניות, אבל זו הייתה כוונת המשורר, מדוע לא יכוננו חבר מושבעים של רופאים רמי דרג, ולא אנחנו ניקח את האחריות על העניין הזה.

זוהיר בהלול: אם איאלץ בעל כורחי להצביע, אז אני אצביע, אבל אני חושב שאין בידיי מנדט בעניין הרפואי גרידא, הבריאותי גרידא הזה, להצביע על-פי כל הפרמטרים שקטונתי מכדי להכיל את כולם.

זוהיר בהלול: תודה רבה.

דוד אמסלם: תודה רבה.

דוד אמסלם: חברת הכנסת פארן, משפט אחד.

יעל כהן-פארן: נקודה שלא עלתה פה בדיון, והיא עצם שינוי ההחלטה לא נבע מאותה ועדה מייעצת שמונתה להחליט ולשקול את הנושא, ובימיה של השרה לשעבר גרמן הכריעה לא לחייב הפלרה.

יעל כהן-פארן: זאת הייתה החלטה של ועדת הדין.

יעל כהן-פארן: ועדה מייעצת לשר הבריאות בנושא תקנות המים למעשה לא קיבלה שום החלטה שהופכת את הדבר.

יעל כהן-פארן: כאשר השר רצה להביא ביולי את התקנות, הייתה על כך ביקורת ציבורית שהוועדה אפילו לא התכנסה.

יעל כהן-פארן: היא התכנסה בינואר, ראיתי את הפרוטוקול שלה.

יעל כהן-פארן: היא דיברה, היא לא קיבלה שום החלטה שסותרת את ההחלטה הקודמת.

יעל כהן-פארן: לכן אני שוב שמה פה על שולחן הוועדה, שלדעתי לא נשקלו כל השיקולים.

יעל כהן-פארן: ההחלטה הזאת מתקבלת בצורה שהיא לא מקצועית כמו שהייתה צריכה להתקבל.

דוד אמסלם: מה חידשת לנו מהדיון?

דוד אמסלם: חשבתי שזה משהו חדש.

יעל כהן-פארן: יש פה ועדה מייעצת שלא התייעצו אתה, אז למה שמו אותה?

יעל כהן-פארן: תודה.

דוד אמסלם: תודה רבה.

דוד אמסלם: פרופ' איתמר גרוטו, תענה בקצרה ואני עובר להצבעה.

<איתמר גרוטו: אני רוצה להתייחס בעיקר לטענה של המינון.

<איתמר גרוטו: צריך לזכור, אומנם הריכוז הוא אחיד, אבל תינוקות שותים כמובן הרבה פחות מאשר מבוגרים.

יעל גרמן: זה לא נכון.

יעל גרמן: תינוק מקבל תמ"ל כמה פעמים ביום.

יעל גרמן: שש פעמים ביום.

יעל גרמן: יותר מאשר מבוגר שותה.

דוד אמסלם: חברת הכנסת גרמן, גם אם הוא אומר דברים לא נכונים, אל תפריעי לי.

יעל גרמן: לך או לו?

דוד אמסלם: כשאת מפריעה לו, את מפריעה לי.

דוד אמסלם: בבקשה.

<איתמר גרוטו: כמובן שזה תלוי בכמות כפול הריכוז.

<איתמר גרוטו: אלה המספרים בעניין הזה.

<איתמר גרוטו: כדי שילד או מבוגר יגיע להרעלה של פלואוריד, הוא יגיע קודם להרעלת מים.

<איתמר גרוטו: הוא צריך לשתות המון מים בכמויות האלה.

<איתמר גרוטו: הקבוצה היחידה שיכולה להגיע לגבול שעלול לגרום לכתמים בשיניים מאותו פלואורוזיס זה קבוצת ילדים עד גיל חצי שנה, ששותים אך ורק תמ"ל, בלי הנקה.

<איתמר גרוטו: לפי הסקרים שלנו רוב הציבור, לשמחתנו, נענה להמלצות של משרד הבריאות וכן מניק את הילדים.

עודד פורר: מה יעשה מי שלא מניק?

עודד פורר: מה יקרה לתינוקות שלא יונקים?

יעל גרמן: יקנה מים מינרליים.

עודד פורר: הוא לא יכול לקנות מים מינרליים, מה יקרה?

יעל גרמן: יהיה לו פלואורוזיס.

<איתמר גרוטו: ההורה יודע שעלול להיות לו פלואורוזיס.

עודד פורר: ההורה לא יודע.

יעל כהן-פארן: אתם תפרסמו הוראת אזהרה?

עודד פורר: מה שאתה אומר עכשיו, שמשרד הבריאות במודע הולך לסכן תינוקות עד גיל חצי שנה.

יעל כהן-פארן: בלי להודיע עם הוראת אזהרה.

עודד פורר: זה מה שעושה משרד הבריאות עכשיו.

יעל גרמן: נכון.

עודד פורר: זה מה שאמרת עכשיו.

<איתמר גרוטו: אני מציל אותם מפני עששת.

עודד פורר: תינוקות עד גיל חצי שנה יהיו בסכנה מטעם משרד הבריאות.

דוד אמסלם: אני לא רוצה להוציא אתכם.

דוד אמסלם: את הדיון הקודם סיימנו.

דוד אמסלם: את ביקשת רביזיה, קיבלת רשות דיבור.

דוד אמסלם: הייתי צריך לעבור ישר להצבעה.

דוד אמסלם: בגלל שהיא ביקשה לדבר, נתתי לה.

דוד אמסלם: תראי מה מתפתח כאן.

דוד אמסלם: אני מבקש לשמוע את גרוטו, גם אם אתם לא מסכימים אתו.

עודד פורר: משרד הבריאות אומר:

עודד פורר: אני הולך לסכן תינוקות עד גיל חצי שנה במודע ובהנחיה.

דוד אמסלם: תן לפרופ' גרוטו לסיים את דבריו, ומי שרוצה להצביע נגד, שיצביע נגד.

דוד אמסלם: בבקשה.

<איתמר גרוטו: ה-CTC האמריקאי התייחס לסוגיה הזאת וכתב שהורים צריכים לדעת שבמצב הזה עלולה להיות תופעה של פלואורוזיס באותן שיני חלב של ילדים, שאחר כך הן מתחלפות.

יעל כהן-פארן: מעבירים את האחריות להורים.

<איתמר גרוטו: נותנים את המידע הזה.

<איתמר גרוטו: מצד שני זה מגן מפני עששת.

<איתמר גרוטו: גם כשהורים נותנים אקמול, דרך אגב, יש רשימה של תופעות לוואי.

עודד פורר: יש גם הורים שיודעים שצריך לתת לילדים לצחצח שיניים.

דוד אמסלם: עודד, אני מבקש שלא תפריע לי.

<איתמר גרוטו: אין חשיפה לפלואור ממקורות אחרים אצל תינוקות עד גיל חצי שנה.

<איתמר גרוטו: אין להם שיניים, לא מצחצחים להם שיניים.

דוד אמסלם: תודה רבה.

דוד אמסלם: אני רוצה לומר משהו לפני שאני מביא להצבעה.

דוד אמסלם: אני מתחבר למה שאמר חבר הכנסת זוהיר בהלול.

דוד אמסלם: לדעתי אין לנו כלים.

דוד אמסלם: מדובר כאן בהחלטה מקצועית.

דוד אמסלם: היא לא החלטה של חברי כנסת, גם אם היא באה לשולחננו.

דוד אמסלם: יש פה החלטה מקצועית, שאני כיושב-ראש הוועדה, אין לי הכלים לבחון אותה.

דוד אמסלם: לכן אני מאמץ את עמדת משרד הבריאות, כי אין לי ברירה אחרת.

דוד אמסלם: לכן מתפתח פה דיון מקצועי לכאורה.

דוד אמסלם: אני מקבל 3,000 מיילים והודעות, כולל ב-04:00 בבוקר וב-02:00 בלילה, אבל אין לי כלים, ואני חושב שלרוב חברי הכנסת אין כלים לדעת האם זה נכון או לא נכון.

דוד אמסלם: לכן אנחנו נסמכים על הרשויות.

דוד אמסלם: כפי שאמרתי לגברת גרמן, אם היא היום הייתה שרת הבריאות והיא הייתה נגד, הייתי מצביע נגד, כי אני לוקח את עמדת שר הבריאות.

דוד אמסלם: אין לי ברירה אחרת.

דוד אמסלם: אני אומר את זה, כי כל האחראים על הנושא המשפטי כאן צריכים לחשוב לא להביא תקנות שלחברי הכנסת אין מה לומר בהם.

בצלאל סמוטריץ': אבל כך זה בכל תחום.

דוד אמסלם: יש תחומים שיש בהם היגיון, אתה מפעיל את ההיגיון.

דוד אמסלם: פה אני לא מבין כלום, אז לכן אין לי אמירה בעניין.

דוד אמסלם: אני מרגיש מצוקה בבטן בנושא הזה.

דוד אמסלם: לכן אני חושב שיש דברים, למשל בסל הבריאות או בנושאים בריאותיים אחרים, שהם קובעים בהם עמדה מקצועית בלי להביא את זה לכנסת.

דוד אמסלם: אני חושב שהם צריכים לשקול את מה שאני אומר כדי לא להביא לכנסת.

דוד אמסלם: אני מרגיש שאני מצביע על דבר שאני מאמץ את העמדה של המשרד בלי קשר לתוכן שלה.

יעל כהן-פארן: זה בדיוק העניין.

יעל כהן-פארן: הייתה ועדה מייעצת שלא התכנסה, כי השר רצה לעקוף אותה.

דוד אמסלם: יעל, אני קורא אותך פעם ראשונה לסדר.

זאב בנימין בגין: האם נוכל לקבל את הנתון הפשוט, באיזה רוב התקבלו ההחלטות בוועדת הדין?

זאב בנימין בגין: האם 6-7? 4-6?

זאב בנימין בגין: אחד נמנע?

יעל גרמן: אני אומרת לך, 6-4.

דוד אמסלם: לא חשוב לי.

דוד אמסלם: אני לא צריך לקבל תשובה בעניין.

זאב בנימין בגין: תקנות בריאות מובאות לכנסת.

דוד אמסלם: אני אומר את עמדתי האישית.

דוד אמסלם: אני חושב שבנושאים מקצועיים פר-אקסלנס, שלחברי הכנסת אין הכלים להצביע ולהביע את העמדה, באופן אוטומטי מי שבקואליציה מאמץ את העמדה של הממשלה, כי הוא מבין שאין מישהו אחר.

זאב בנימין בגין: יש.

דוד אמסלם: אני אומר את עמדתי.

דוד אמסלם: אתה חולק עלי?

דוד אמסלם: בסדר.

דוד אמסלם: לכן תעשו את החשיבה.

עודד פורר: מה חשב ראש הממשלה של הממשלה הקודמת על העניין הזה, ומה חושב ראש הממשלה של הממשלה הזאת בעניין?

דוד אמסלם: זאת בדיוק השאלה שבגללה אני אומר את מה שאני אומר.

עודד פורר: זה בדיוק העניין.

עודד פורר: אני לא מצליח להבין מה ראש הממשלה הזה רוצה.

דוד אמסלם: אני רוצה להביא את זה להצבעה.

דוד אמסלם: אני אמרתי את עמדתי, מי שרוצה להסכים אתי, יסכים אתי.

דוד אמסלם: מי שלא רוצה, שלא יסכים אתי.

דוד אמסלם: אני אומר לגורמים המשפטיים, אם תביאו לי הצעה כזאת, להחריג את זה מבחינת הכנסת, אני אתקדם עם זה.

יעל גרמן: אין ספק שאתה צודק, ולכן יעל אמרה שהייתה ועדה מקצועית אבל היא לא קיבלה החלטה שם.

דוד אמסלם: שמעתי.

דוד אמסלם: את כל הזמן מחדדת.

דוד אמסלם: אני רוצה להביא את זה להצבעה.

דוד אמסלם: דרך אגב, מי שרוצה לקדם את התקנות צריך להתנגד לרביזיה של חברת הכנסת גרמן.

דוד אמסלם: מי שרוצה לדון בתקנות מחדש הוא מקבל את הרביזיה.

דוד אמסלם: מי בעד הרביזיה?

דוד אמסלם: מי נגד?

דוד אמסלם: מי נמנע?

דוד אמסלם: בעד – 4

דוד אמסלם: נמנעים – אין

דוד אמסלם: הרביזיה נדחתה והתקנות אושרו.

דוד אמסלם: תודה רבה לכולם.

דוד אמסלם: אנחנו עוברים לנושא תקנות בריאות העם (איכותם התברואית של מי שתיה ומיתקני מי שתיה) – מגנזיום.

דוד אמסלם: אני מבקש לקרוא את התקנות, בבקשה.

<מיכל גולדברג: תקנות בריאות העם (איכותם התברואית של מי שתיה ומיתקני מי שתיה) (תיקון – מגנזיום), התשע"ו-2016.

<מיכל גולדברג: בתוקף סמכותי לפי סעיפים 52ב ו-62ב(ב) לפקודת בריאות העם, 1940 (להלן הפקודה), בהתייעצות עם שר החקלאות ופיתוח הכפר לפי סעיף 52ב(ב) לפקודה, ובתוקף סמכותי לפי סעיף 10(א) לחוק רישוי עסקים, התשכ"ח-1968, בהתייעצות עם השר להגנת הסביבה, ובאישור ועדת הפנים והגנת הסביבה של הכנסת לפי סעיף 21א(א) לחוק יסוד: הכנסת וסעיף 2(ב) לחוק העונשין, התשל"ז-1977, אני מתקין תקנות אלה: תיקון תקנה 39.

<מיכל גולדברג: 1.

<מיכל גולדברג: בתקנה 39 לתקנות בריאות העם (איכותם התברואית של מי שתיה ומיתקני מי שתיה), התשע"ג-2013: (1) ברישה ובפסקה (4) במקום "י"ז באלול התשע"ה (1 בספטמבר 2015)" יבוא "כ"ב באלול התשע"ח (2 בספטמבר 2018)".

<מיכל גולדברג: (2) בפסקה (3) במקום "י"ד בסיון התשע"ה (1 ביוני 2015)" יבוא "כ"ב באלול התשע"ח (2 בספטמבר 2018)".

דוד אמסלם: אתם רוצים להסביר משהו?

<איתמר גרוטו: אנחנו מדברים על הנושא של המים המותפלים שמוציאים מהם את כל המינרלים.

<איתמר גרוטו: אין בהם בכלל מגנזיום.

<איתמר גרוטו: לטענת משרד הבריאות צריך להוסיף כמות מסוימת של מגנזיום, להחזיר חזרה את המגנזיום החסר.

<איתמר גרוטו: יש לנו ויכוח עם רשות המים ועם משרד האוצר על העלויות של הדבר הזה.

<רעיה עדני: בגלל הצורך.

<איתמר גרוטו: על הצורך אין ויכוח.

דוד אמסלם: משרד האוצר מלין על הצורך?

<איתמר גרוטו: הצורך הוא בריאותי.

<איתמר גרוטו: בתקנות הקודמות אושר לבצע פיילוט.

<איתמר גרוטו: אי-אפשר להכניס מגנזיום למים בלי פיילוט.

<איתמר גרוטו: מסיבה שלא היה תקציב מדינה ומכל מיני סיבות לא הצלחנו להזיז את הפיילוט הזה.

דוד אמסלם: אנחנו מדברים על פיילוט פה?

<איתמר גרוטו: אנחנו רוצים להאריך את התוקף של שלוש שנים כדי שנוכל בכלל פיילוט.

<איתמר גרוטו: בלי לקבל אישור מהוועדה לא נוכל להתחיל.

דוד אמסלם: לא הבנתי.

דוד אמסלם: אנחנו נמצאים בעיצומו של פיילוט או אנחנו רוצים לבקש פיילוט?

יעל גרמן: לא, הפיילוט לא התחיל אפילו.

<איתמר גרוטו: הפיילוט עוד לא התחיל.

דוד אמסלם: אז מה זה השלוש שנים?

<איתמר גרוטו: זו הייתה הוראת שעה של שלוש שנים, כדי שנוכל לעשות את הפיילוט לשלוש שנים.

<איתמר גרוטו: לא הצלחנו לבצע את הפיילוט, אנחנו מבקשים עוד שלוש שנים כדי בזמן הזה לבצע את הפיילוט.

דוד אמסלם: למה לא הצלחתם לעשות את הפיילוט?

<איתמר גרוטו: כי לא היה תקציב מדינה ולא הצלחנו לגייס את התקציב.

<איתמר גרוטו: כמה משרדים היו צריכים לגייס את הכסף.

<איתמר גרוטו: עכשיו יש לנו הכסף והפיילוט יוצא לדרך.

<רעיה עדני: הכסף שיש עכשיו הוא עדיין לא לפיילוט.

<איתמר גרוטו: לחברה שתנהל את הפיילוט.

<רעיה עדני: ולהמשך הפיילוט?

<איתמר גרוטו: להמשך הפיילוט יש מתווה שסוכם על-ידי משרד ראש הממשלה, שאנחנו נמצא לזה תקציב בתוך הממשלה.

דוד אמסלם: משרד האוצר, בבקשה.

<רעיה עדני: יש ויכוח לגבי היעילות של ההוספה של המגנזיום, ואני לא מדברת בהכרח על הצורך הבריאותי אלא על היעילות של להוסיף את זה דרך המים.

<רעיה עדני: כשאתה מוסיף את זה למים מותפלים, אתה מוסיף את זה גם למים לתעשייה ולמים לחקלאות ולכל מי שמשתמש במים.

יעל גרמן: ולבית השימוש.

<רעיה עדני: הרבה פעמים הדבר העדיף הוא להעביר את המגנזיום הזה באמצעים אחרים, ויש הוכחות לתועלת כלכלית של מגנזיום בצורה אחרת.

יעל גרמן: זה אותו הדבר כמו הפלואור.

<איתמר גרוטו: רק שהעשירים ייקחו והעניים לא.

<רעיה עדני: לכן יש ויכוח מול משרד הבריאות ומול רשות המים.

<רעיה עדני: רשות המים מצדדת בלא להוסיף מגנזיום למים, ויש ועדה שדנה בזה.

<מיכל גולדברג: אבל אתם מתנגדים לפיילוט.

<רעיה עדני: הוכרע לפני שלוש שנים מתווה לפיילוט.

<רעיה עדני: הפיילוט לא יצא לפועל.

דוד אמסלם: אני לא רוצה לנהל פה ויכוח בין משרדים.

דוד אמסלם: אתם צריכים לסגור את זה בבית.

דוד אמסלם: אתם צריכים לבוא לכאן מבושלים.

דוד אמסלם: כי אני אקבל את מה שאמרה הגברת גרמן, הרי זה נכון לגבי כל נושא.

דוד אמסלם: לגבי ההפלרה זה בוודאי קיים.

דוד אמסלם: רעיה, הטיעון שלך הוא הגיוני או לא, אבל הוא לא תופס רק לגבי המגנזיום.

<רעיה עדני: נכון.

דוד אמסלם: לכן אני אומר בגדול, אתם לא העליתם את זה בנושא ההפלרה.

<רעיה עדני: אנחנו גם הודענו למשרד הבריאות.

<רעיה עדני: אנחנו מונעים משיקולי עלות-תועלת ומשיקולים תקציביים.

<רעיה עדני: בהוראה של ההפלרה משרד הבריאות הצהיר שהוא ייתן תקציב לדבר הזה ממקורותיו, בלי תוספת תקציבית.

דוד אמסלם: יש לי הצעה בשבילך.

דוד אמסלם: אם את באה מזווית הכסף, אני מבין.

דוד אמסלם: את שאר הזוויות אני מניח שתשאירי למקורות האחרים.

דוד אמסלם: האם סוגיית התקציב סגורה?

<איתמר גרוטו: כרגע אנחנו צריכים אישור מהוועדה לעשות את הפיילוט.

<איתמר גרוטו: התקציב סגור כרגע לחברה שתנהל את הפיילוט.

<איתמר גרוטו: יש מתווה שסוכם על-ידי משרד ראש הממשלה לפני שיצאנו בפעם הקודמת, והמתווה הזה עדיין בתוקף.

<איתמר גרוטו: אף אחד לא שינה אותו.

<איתמר גרוטו: ואז הממשלה תגייס את הכסף בדרך שהיא תמצא לנכון.

<איתמר גרוטו: כרגע אנחנו צריכים אישור.

<איתמר גרוטו: בלי אישור של הוועדה לא נוכל בכלל לבצע פיילוט.

<איתמר גרוטו: אחת המטרות של הפיילוט זה לבדוק כמה זה עולה, כדי להעריך את העלות-תועלת.

דוד אמסלם: כסף לפיילוט יש?

<רעיה עדני: יש מתווה מסוכם.

<רעיה עדני: כרגע אין תקציב.

<רעיה עדני: לא הוקצו משאבים לזה בחוק.

דוד אמסלם: לכו דברו שלוש דקות ותסגרו את העניינים.

דוד אמסלם: אם לא, אני לא מקדם את הסיפור.

דוד אמסלם: חברת הכנסת פארן, את רוצה לדבר לגבי הנושא הזה?

יעל כהן-פארן: אין לי מושג.

דוד אמסלם: חברת הכנסת גרמן.

יעל גרמן: בוא נראה קודם כל.

יעל גרמן: לדעתי הם לא יגיעו להסכמים.

דוד אמסלם: את אומרת שאם אין כסף אז חבל לדבר.

יעל גרמן: בדיוק.

יעל גרמן: אם יהיה כסף אז נראה.

דוד אמסלם: ברמה העקרונית אתם נגד או בעד?

דוד אמסלם: נניח שיש כסף.

יעל גרמן: באותה מידה כמו שאמרנו קודם, אני לא יכולה לדעת אם אני בעד או נגד כי אני לא יודעת מה העמדה של הוועדה המקצועית.

דוד אמסלם: כשאת לא יודעת אם את בעד או נגד, אז את נגד.

יעל גרמן: לא.

יעל גרמן: אני רוצה לדעת מה עמדת הוועדה.

דוד אמסלם: אין ועדה מקצועית.

יעל גרמן: אז אהיה נגד.

<שרית כספי-אורון: אני ראש תחום מים ב"אדם טבע ודין" ואני במקרה יושבת בוועדה המקצועית.

<שרית כספי-אורון: להגיד שאין ועדה מקצועית זה לא נכון.

<שרית כספי-אורון: אנחנו ועדה סטטוטורית.

דוד אמסלם: את נגד או בעד?

דוד אמסלם: מגנזיום זה טוב או רע?

<שרית כספי-אורון: אני רוצה להסביר את זה, כי זה לא שחור-לבן.

<שרית כספי-אורון: המים המותפלים הם לא מים בריאים לשתייה כמו שהם.

<שרית כספי-אורון: אלה מים שיוצאים ממפעל.

דוד אמסלם: אנחנו מכירים.

דוד אמסלם: צריך לתת להם תוספות.

<שרית כספי-אורון: ההתפלה של המים גרמה לכך שאם נשתה אותם כמו שהם, זה פוגע בבריאות הציבור.

<שרית כספי-אורון: לכן יש צורך גם לייצב את המים.

דוד אמסלם: את זה הבנו.

דוד אמסלם: מגנזיום.

<שרית כספי-אורון: ב"אדם טבע ודין" אנחנו מאוד בעד פיילוט.

דוד אמסלם: אתם בעד הפיילוט של המגנזיום?

<שרית כספי-אורון: ועוד יותר אנחנו בעד שרשות המים תציג לנו אמצעים אחרים.

דוד אמסלם: במסגרת הפיילוט?

<שרית כספי-אורון: לא רק במסגרת הפיילוט.

<שרית כספי-אורון: יש יתרונות וחסרונות למים מותפלים לעומת מים טבעיים.

<שרית כספי-אורון: אבל היתרונות הגדולים של המים הטבעיים שלנו, שהם עשירים במינרליים וזה מאוד בריא לגוף.

<שרית כספי-אורון: לכן היינו רוצים לראות איזושהי תכנית לערבוב בין מים טבעיים למים מותפלים ולספק אותם עם איזושהי חובה שיהיה מינימום של מים טבעיים.

דוד אמסלם: הבנתי.

דוד אמסלם: אתם בעד פיילוט?

<שרית כספי-אורון: אנחנו בעד פיילוט.

דוד אמסלם: הרי במסגרת הפיילוט, זה חלק מהבדיקות.

<שרית כספי-אורון: זה לא.

דוד אמסלם: הייתי עושה פיילוט כדי לבדוק הנחות עבודה שאני מניח.

<שרית כספי-אורון: לא.

<שרית כספי-אורון: הפיילוט בודק את הטכנולוגיה להחזרת המגנזיום למים המותפלים ולראות את העלויות שלו, את הכדאיות שלו, את ההיתכנות הטכנולוגית שלו.

<שרית כספי-אורון: אבל הפיילוט לא בודק את הערבוב הזה, וברשות המים לא מוכנים לשמוע.

<שרית כספי-אורון: יש אזורים במדינה שלנו, במערב הנגב, בדרום החוף, באזור הכרמל, שלפעמים שותים אך ורק מים מותפלים.

<שרית כספי-אורון: זה מאוד מאוד שונה ממה שהיה בעבר, שהם היו מקבלים מי קידוחים עשירים במינרליים.

<שרית כספי-אורון: יכול להיות שזה מעבר למגנזיום.

<שרית כספי-אורון: אנחנו לא יודעים היום להגיד האם יש עוד מינרליים שהיינו מקבלים את מרב האספקה שלהם לגוף שלנו מהמים.

<שרית כספי-אורון: לכן הערבוב הזה מאוד חשוב.

דוד אמסלם: את בעד הפיילוט או נגד הפיילוט?

<שרית כספי-אורון: אנחנו בעד הפיילוט.

דוד אמסלם: גברת גרמן, היא חלק מהצוות המקצועי והם בעד הפיילוט.

דוד אמסלם: אתם בעד?

יעל גרמן: לא.

יעל גרמן: אני רוצה לשמוע חוות דעת מקצועית של הוועדה שהוקמה.

יעל גרמן: הוקמה ועדה בדיוק לנושא הזה.

יעל גרמן: לא יכול להיות שיביאו אלינו כאן נושאים, שכמו שאתה אמרת, ואתה צודק, אף אחד מאתנו לא מומחה.

<איתמר גרוטו: חברת הכנסת גרמן, הוועדה המליצה על המגנזיום.

יעל גרמן: אבל אנחנו קבענו במשרד הבריאות שתשב ועדה ותאמר אם כן או לא להכניס מגנזיום.

יעל גרמן: יש היום ועדה מקצועית ברשות המים, מעלימים את הוועדה המקצועית.

יעל גרמן: מישהו מקבל החלטות במקומה, זה לא יעלה על הדעת.

דוד אמסלם: יש ועדה מקצועית?

<מיכל גולדברג: יש ועדה מקצועית.

<מיכל גולדברג: ההחלטה כרגע היא לא אם להוסיף או לא להוסיף מגנזיום למים מותפלים.

<מיכל גולדברג: ההחלטה כרגע היא: בואו נעשה פיילוט שיהיו לנו יותר נתונים כדי לקבל החלטה מושכלת.

יעל גרמן: אני חושבת שלפני הפיילוט צריך לקבל החלטה של ועדה מקצועית.

יעל גרמן: למה לבזבז כסף סתם?

<מיכל גולדברג: כבוד חברת הכנסת, ההחלטה הזאת כבר התקבלה.

<מיכל גולדברג: ועדת הדין המליצה להכניס מגנזיום למים.

יעל גרמן: היא נגד ועדת הדין בהפלרה, ועכשיו היא מביאה לי את ועדת הדין?

דוד אמסלם: חברת הכנסת גרמן, אני מבין את הרגישות שלך לעניין.

דוד אמסלם: אני כבר גמרתי את הדיון הקודם.

דוד אמסלם: השאלה היא האם הוועדה המקצועית המליצה על הפיילוט.

דוד אמסלם: זו השאלה שלי.

דוד אמסלם: יש דבר כזה?

<איתמר גרוטו: הוועדה המקצועית של ועדת הדין בעניין ההפלרה המליצה, דרך אגב, להמשיך.

דוד אמסלם: אני לא בהפלרה, אני במגנזיום.

<איתמר גרוטו: היא המליצה להוסיף מגנזיום.

יעל גרמן: אדוני היושב-ראש, אני מצטערת שהוא מטעה אותך.

יעל גרמן: אני מדברת על ועדה מקצועית שקיימת היום ולא על ועדת הדין.

יעל גרמן: השאלה האם הוועדה המקצועית שקיימת היום לאיכות המים המליצה, כן או לא.

יעל גרמן: והוא משיב לך על ועדת הדין.

דוד אמסלם: גרוטו, מי החליט לעשות את הפיילוט?

<איתמר גרוטו: זו החלטה מלפני שלוש שנים.

דוד אמסלם: החלטה שלך?

דוד אמסלם: של המשרד?

<איתמר גרוטו: של המשרד.

<איתמר גרוטו: משרד ראש הממשלה למעשה תכלל את כל העמדות של כל המשרדים והחליט לעשות פיילוט.

<איתמר גרוטו: כי אנחנו ביקשנו להוסיף מגנזיום על בסיס ההמלצות של ועדת הדין באותה תקופה, שאז לא הייתה ועדה מייעצת.

דוד אמסלם: מה זה ועדת הדין?

<איתמר גרוטו: ועדת הדין זו ועדה שהמליצה למשרד הבריאות איך להתקין תקנות מי השתייה.

דוד אמסלם: זאת אומרת, את כל התקנות?

<איתמר גרוטו: כן.

אורלי לוי אבקסיס: איך נערך פיילוט בבריאות, ולפי מה הוא נקבע?

אורלי לוי אבקסיס: מי האוכלוסייה שהופכת להיות שפן הניסיונות?

דוד אמסלם: זה לא הדיון שלנו.

<איתמר גרוטו: השאלה היא יותר על העלויות, לא על התועלת.

<איתמר גרוטו: דרך אגב, לפי חישוב שאנחנו עשינו, אם יוסיפו את המגנזיום חזרה למי השתייה זה יחסוך 250 מקרי מוות בשנה.

<איתמר גרוטו: הוויכוח הוא על העלות.

דוד אמסלם: הבנתי.

אורלי לוי אבקסיס: הפיילוט יהיה בפריפריה?

איזנקוט: אני ממשרד החקלאות.

איזנקוט: אנחנו גם מעורבים בפיילוט ואישרנו את התקציב לפיילוט.

איזנקוט: הפיילוט נותן לנו שתי אפשרויות.

איזנקוט: האחת, לדחות את ההחלטה של ביצוע, וזה מאפשר לנו לבחון כלכלית מבחינת השימוש במי התפלה בחקלאות, מה המשמעות הכלכלית של המחסור במגנזיום, כמה החלופות יעלו לנו.

איזנקוט: דבר שני, זה גם מאפשר לנו למצוא חלופות כלכליות, במידה ונצליח למצוא חלופות כלכליות יותר טובות מהעשרת המים.

איזנקוט: כמובן שנעדיף את החלופות הזולות ביותר.

איזנקוט: אצלנו השאלה היא רק כלכלית ולא שאלה בריאותית, כך שאנחנו רק מנסים לבחון איפה הצד הכלכלי הטוב ביותר.

דוד אמסלם: אתם משרד החקלאות, אז אני מצפה שתבואו רק מהזווית הכלכלית, לא הבריאותית.

דוד אמסלם: האם יש מחלוקת על הסיפור של המגנזיום, אם זה טוב או רע מבחינה בריאותית?

<רעיה עדני: לא המגנזיום.

<רעיה עדני: לגבי ההפלרה של המים.

דוד אמסלם: אני שואל את גרוטו, הוא הפרופסור פה.

דוד אמסלם: אמרת קודם שזה בא לחסוך הרבה חיי אדם.

דוד אמסלם: נקבת במספר 250 מקרים בשנה.

<רעיה עדני: אדוני היושב-ראש, זה נובע ממחסור במגנזיום.

<רעיה עדני: אפשר גם לתת כדורים במגנזיום.

דוד אמסלם: יש פה מחלוקת מקצועית לגבי זה שמגנזיום זה חשוב?

<איתמר גרוטו: לא.

<איתמר גרוטו: מגנזיום זה מינרל חיוני שנמצא במחסור אצל אנשים גם בגלל התזונה.

דוד אמסלם: זאת אומרת, אין מחלוקת על זה שהוא חיוני, אלא יש מחלוקת על המינון שלו, או שזה גם זה לא?

<איתמר גרוטו: המחלוקת היא האם הדרך הכי טובה להוסיף אותו היא דרך המים.

דוד אמסלם: נניח שאנחנו אוהבים לבזבז כסף.

דוד אמסלם: יש פה ויכוח בכלל?

דוד אמסלם: יש מישהו שיכול להתנגד בגלל זווית אחרת, חוץ מכסף?

דוד אמסלם: נניח שזה חינם.

<איתמר גרוטו: חינם לדעתי גם הם יסכימו.

<רעיה עדני: רק מהיכרותי עם הטענות, לא עמדת משרד האוצר, כי זה ממש לא הנושא שלי, יש טענות שעדיף לצרוך מגנזיום בדרכים אחרות.

דוד אמסלם: לא שאלתי את זה.

אורלי לוי אבקסיס: במידה שהילדים נמצאים בביקורת נכונה מול המערכת ויש להם הורים שמספקים להם את זה.

<רעיה עדני: אדוני היושב-ראש, אם זה היה חינם לא הייתי פה.

דוד אמסלם: אני רוצה להגיד לאן אני מושך.

דוד אמסלם: בדיון הקודם הבנתי שיש מחלוקת.

דוד אמסלם: יש כאלה שאמרו לא טוב, יש כאלה שאמרו טוב.

דוד אמסלם: בעניין מגנזיום אין מחלוקת שזה מינרל חשוב, במינון קבוע שאנחנו יודעים אותו, והוא טוב בריאותית לציבור.

אורלי לוי אבקסיס: והאם בשיטה הזאת לא יכול להיות עודף.

דוד אמסלם: אמרתי שזה טוב במינון.

דוד אמסלם: אם על זה אין מחלוקת, אז נשארה המחלוקת הכספית.

<רעיה עדני: עמדתי היא אך ורק במחלוקת הכספית.

<שרית כספי-אורון: אין מחלוקת שמגנזיום זה מינרל חיוני לגוף.

<שרית כספי-אורון: ישבתי גם בוועדה המקצועית הנוכחית, גם בקודמת וגם בוועדת הביניים שדנה רק במגנזיום.

<שרית כספי-אורון: היא לא החליטה חד-משמעית אם להחזיר או לא.

<שרית כספי-אורון: היא פשוט דנה, והיו מגוון דעות.

<שרית כספי-אורון: לכן חשוב לבחון את זה עד הסוף.

דוד אמסלם: שמעתי את העמדה שלהם.

דוד אמסלם: אני רוצה לשמוע את העמדה שלך, כי גם בפלואור באת מהזווית השנייה.

דוד אמסלם: אני רוצה לדעת האם לדעתך המגנזיום זה מינרל חשוב במים, ואין מחלוקת לגבי המינון שלו, ומה שנשאר זה רק על הדרך היותר כלכלית.

<שרית כספי-אורון: המחלוקת נשארה על הדרך המיטבית לאדם לצרוך מגנזיום.

דוד אמסלם: בשיטה שהם מציעים זה יכול להזיק לאנשים?

<שרית כספי-אורון: זה לא יכול להזיק.

דוד אמסלם: לא צריך, קבלו.

<פיני קבלו: למה?

<פיני קבלו: אני מצביע יפה.

דוד אמסלם: לא כל מי שמצביע יפה מקבל זכות דיבור.

דוד אמסלם: רק מי שיש לו מה לתרום לדיון.

יעל גרמן: אני רוצה להדגיש את העמדה של רעיה.

יעל גרמן: זה לא רק איך לתת מגנזיום.

יעל גרמן: אתה אומר, אם היה לנו כסף.

יעל גרמן: הרי מה הם הולכים לעשות במשרד הבריאות?

יעל גרמן: הולכים שוב לשפוך חומר לאסלות שלנו, לבישול.

יעל גרמן: הרי בכסף הזה יש אלטרנטיבות.

דוד אמסלם: את באה מזווית הכסף?

יעל גרמן: כן.

יעל גרמן: יש לזה אלטרנטיבה.

יעל גרמן: הרי זה במקום לתת בריאות במקומות אחרים.

דוד אמסלם: אפשר לקנות בזה מטוסים, בריאות, מה שאת רוצה.

דוד אמסלם: נכון.

יעל גרמן: לא מטוסים.

יעל גרמן: אבל לבוא ולומר שזה רק העניין של הכסף, זה לא נכון.

יעל גרמן: מה יעשו עם הכסף למען הבריאות שלנו?

דוד אמסלם: את מבינה שעברנו פה שני סשנים של דיונים.

דוד אמסלם: עברנו מפלואור לפה.

דוד אמסלם: עם הפלואור היה סיפור אחר.

יעל גרמן: נכון.

דוד אמסלם: דרך אגב, גם אם לא קיבלתי, אמרתי בהגינות שאין לי הכלים.

דוד אמסלם: אמרתי לך שאם את היית עמדת הממשלה ושרת הבריאות, הייתי תומך בך, כי אין לי אופציה אחרת.

דוד אמסלם: כשאין לי אופציה אחרת, אני תומך בעמדה של המשרד.

דוד אמסלם: הבנתי את הרעיון, הבנתי גם את להט הרוחות והבנתי כמה אנשים דיברו מהבטן.

דוד אמסלם: רק ביומיים האחרונים, כולל כל הלילה, קיבלתי לפחות 500 סמ"סים: אל תרעיל לנו את הילדים, אל תעשה פה, אל תעשה שם.

דוד אמסלם: הבנתי גם את האנשים.

דוד אמסלם: היה פה דיון ארוך, רגשי, שימי אותו בצד.

יעל גרמן: אני לא חוזרת לשם.

דוד אמסלם: כרגע שאלתי שאלה אחרת, וזה מה שמעניין אותי.

דוד אמסלם: נניח שהחומר לא מזיק, אם כך מה ההתנגדות שלך?

יעל גרמן: אני גם חושבת שהוא לא מזיק.

דוד אמסלם: אז למה את מתנגדת?

דוד אמסלם: מעבר לזה שכל פעם את מגישה רביזיה.

יעל גרמן: למה?

יעל גרמן: לפני דקה הצבעתי אתך והצלתי לך הצבעה.

דוד אמסלם: לא הצלת הצבעה.

יעל גרמן: אתה יודע שאנחנו מצביעים עניינית.

יעל גרמן: אני חושבת שדרך הפיזור או דרך המתן של המגנזיום היא לא פחות חשובה.

יעל גרמן: לזרוק מגנזיום למים, כאשר רק 2% - יש כאלה שאומרים רק 1% - אנחנו שותים, בשביל 1% לבזבז 99%, שזה לא סתם.

יעל גרמן: קחו את הכסף הזה ותעשו בזה דברים נפלאים בפריפריה.

יעל גרמן: הרי זה בריאות.

דוד אמסלם: תודה.

דוד אמסלם: חברת הכנסת אורלי, בבקשה.

אורלי לוי אבקסיס: תודה רבה לך, אדוני היושב-ראש.

אורלי לוי אבקסיס: אומנם אני מהאופוזיציה, אבל אני רוצה לומר כמה דברים שדווקא באים לחזק אותך בנושא הזה.

אורלי לוי אבקסיס: אם הכסף הזה היה צבוע והיינו יודעים שאנחנו יכולים להעביר אותו למקומות אחרים, אז אולי היה שווה לנו לבקש את החלופות האחרות.

אורלי לוי אבקסיס: אבל עדיין אנחנו צריכים לזכור שישנן אוכלוסיות לא מועטות, בעיקר אלו שהמצב הסוציו-אקונומי שלהם לא טוב, שגם היכולת שלהם להגיע בכל ביקורת כמו שצריך, אפילו כאשר מדובר על חיסונים של ילדים, לתוך המערכת, לעשות את בדיקות הדם, לבדוק מה חסר ואחר כך לרכוש מכספם את המגנזיום שאולי חסר לילד – אולי אפילו אם זה בחינם.

אורלי לוי אבקסיס: יכול להגיד לך פה איתמר גרוטו למה חיסונים מסוימים הוכנסו פעם נוספת לתוך בריאות התלמיד, כי הידיעה שההורים יצטרכו להגיע לתוך התחנות כדי לרכוש אותם וליישם אותם באוכלוסיות מסוימות, זה כמעט בלתי אפשרי.

אורלי לוי אבקסיס: לכן אני חושבת שאם אין סכנה – ולכן גם שאלתי האם מינון יתר יכול לגרום לאיזושהי בעיה וכדומה – כן הייתי רוצה לתמוך בעמדת המשרד.

אורלי לוי אבקסיס: כי הכסף לא צבוע, האוצר ייקח אותו, לא יביא אותו באופציות אחרות.

אורלי לוי אבקסיס: ושוב, זה בריאותי, אין שאלה לגבי הבריאותי, לכן אני גם בעד.

דוד אמסלם: מה העמדה שלך, יוסי?

יוסי יונה: אין לי עמדה.

דוד אמסלם: קבלו, בבקשה.

<פיני קבלו: מאחר שהרשויות המקומיות אחראיות על הנושא של תאגידי המים, ואנחנו לא נמצאים בצוות שהורכב לבחון את הפיילוט ולקבוע, אני מבקש שנהיה חלק מהצוות.

דוד אמסלם: מאה אחוז.

דוד אמסלם: פרופ' גרוטו, יש לכם בעיה שהשלטון המקומי יהיה שותף אתכם בפיילוט?

<איתמר גרוטו: אין לי בעיה לזמן אותם לדיונים.

<איתמר גרוטו: אני חושב שההרכב של הצוות נקבע בתקנות, לא?

<לירון אדלר: יש צוות קבוע כבר בתקנות.

<לירון אדלר: התקנות שכרגע מביאים הן רק להאריך את הוראת השעה.

דוד אמסלם: אני יכול עכשיו לשנות את התקנה הזאת?

דוד אמסלם: שיהיה גם השלטון המקומי.

דוד אמסלם: למה לא? יש לך התנגדות לזה?

<איתמר גרוטו: הפיילוט מתבצע במתקן התפלה.

<איתמר גרוטו: רק מתפילים, זה לא נוגע לרשויות.

<לירון אדלר: כרגע הצוות הוא נציגים של המנהל הכללי של משרד הבריאות, נציג המנהל הכללי של משרד האנרגיה והמים, נציג של מנהל רשות המים, נציג המנהל הכללי של משרד החקלאות ושני נציגים של משרד האוצר.

<איתמר גרוטו: זה מתבצע במתקני התפלה, הוא פחות רלוונטי.

דוד אמסלם: אני חושב שהיות שמדובר ברשויות מקומיות, שהשלטון המקומי יהיה שותף רק בגלל החשש.

דוד אמסלם: הרי בסוף הם הקליינטים.

דוד אמסלם: אני תמיד אומר לשתף את הקליינטים.

<איתמר גרוטו: חשוב לזכור שהחלוקה של התקציב שאנחנו מממנים את הפיילוט, זה כל אחד מהוועדה לפי חלקו היחסי.

<איתמר גרוטו: אז אם הוא רוצה, הוא צריך לדעת את זה.

דוד אמסלם: קבלו, אתה עומד על שלך בקטע של ההשתתפות?

<פיני קבלו: אני לא יודע.

דוד אמסלם: אתם לא מהאו"ם.

דוד אמסלם: אם אתם שותפים, אתם צריכים גם לשים כסף.

דוד אמסלם: כך הוא אומר.

<איתמר גרוטו: זו ההחלטה של הוועדה, שהחלוקה היא לפי מספר החברים באופן יחסי.

דוד אמסלם: תתקשר לחיים אם הוא מוכן לשלם על זה כסף, אני אכניס אותך.

<פיני קבלו: אנחנו נהיה ועדה מייעצת שם.

<איתמר גרוטו: נזמין אותך בתור משקיף.

דוד אמסלם: שתפו אותם בתור משקיף.

דוד אמסלם: גלעד מרשות המים, בבקשה.

<גלעד פרננדס: אנחנו גם חושבים, כמו שנאמר פה, שיש דרכים יותר יעילות להעביר את המגנזיום לאנשים, וכמובן יש שימושים יותר יעילים לכסף.

<גלעד פרננדס: מה שלנו מאוד מאוד חשוב להדגיש, שאחרי הפיילוט, בהנחה שירצו ליישם את הפיילוט, העלות של הפרויקט הזה שמדובר עליו היא בין 150 ל-400 מיליון שקל לשנה.

דוד אמסלם: אנחנו מדברים אחרי הפיילוט?

<גלעד פרננדס: אחרי הפיילוט.

<גלעד פרננדס: חשוב שהתקציב יהיה מתקציב המדינה או מתקציב משרד הבריאות.

דוד אמסלם: אנחנו לא שם.

<רעיה עדני: אנחנו מתנגדים כמובן.

דוד אמסלם: תבואו אחרי זה לכאן, תאשרו את הפיילוט, נדבר על הכסף.

דוד אמסלם: אתם הסתדרתם?

<רעיה עדני: אנחנו מוכנים להאריך את התוקף של התקנות, אבל רק שיהיה ברור שאין לזה תקציב מדינה.

דוד אמסלם: שאלתי אם הסתדרתם.

<איתמר גרוטו: הסתדרנו.

אורלי לוי אבקסיס: כמה זה עולה לשנה?

<רעיה עדני: בין 150 ל-400 מיליון.

דוד אמסלם: הסתדרתם לגבי הכסף בעניין הפיילוט?

<איתמר גרוטו: כן.

דוד אמסלם: אנחנו מדברים כרגע רק על הפיילוט.

יעל גרמן: האם אפשר להצביע אם אין סעיף תקציבי?

דוד אמסלם: הם כבר סגורים על הפיילוט, רק על הפיילוט יש כסף.

יעל גרמן: אבל אומרת נציגת האוצר שאין תקציב מדינה לזה.

דוד אמסלם: כרגע הם בשלב הפיילוט.

דוד אמסלם: לפיילוט יש כסף.

<רעיה עדני: יש מתווה שאושר במשרד ראש הממשלה על חלוקת המשרדים.

<רעיה עדני: ככל שהמשרדים יקצו מתקציביהם, יש כסף.

דוד אמסלם: לגבי התוצאות של הפיילוט וכו', הם יביאו את זה חזרה.

יוסי יונה: אני נמנע, כי אני לא בקי בנושא.

דוד אמסלם: מי בעד אישור התקנות?

דוד אמסלם: מי נגד?

דוד אמסלם: מי נמנע?

דוד אמסלם: בעד – 5

דוד אמסלם: נמנעים – 1

דוד אמסלם: למה אתה נגד?

דב חנין: יש לי ספקות גדולים.

דוד אמסלם: אחרי זה תסביר לי.

דוד אמסלם: מאה אחוז.

דוד אמסלם: התקנות אושרו.

דוד אמסלם: תודה רבה לכולם.